钦定古今图书集成/明伦汇编/官常典/第103卷 > 《梁宗室传论》南史
## 钦定古今图书集成/明伦汇编/官常典/第103卷 > 《梁宗室传论》南史

自昔王者创业，莫不广植亲亲，割裂州国，封建子弟。
是以大斾少帛，崇于鲁、卫，磐石犬牙，寄深梁、楚。梁武
远遵前轨，蕃屏懿亲，至于戚枝，咸被任遇。若萧景才
辩，固亦梁之令望者乎？临川不才，频叨重寄。古者睦
亲之道，粲而不殊，加之重名，则有之矣。而宏屡黩彝
典，一挠师徒，梁之不纲，于斯为甚。正德秽行早显，逆
心夙构，比齐襄而迹可匹，似吴濞而势不侔，徒为贼
景之阶梯，竟取国败而身灭，哀哉！安成、南平、鄱阳、始
兴，俱以名迹著美，盖亦有梁之间平也。